Të nderuar,
 
Në përgjigje të kërkesës suaj për informacion, lidhur me masat e marra nga AKEP për zbatimin e sanksioneve ndërkombëtare ndaj Federatës Ruse, ju sqarojmë si më poshtë:
 
Autoriteti i Komunikimeve Elektronike dhe Postare (AKEP) është institucion i pavarur, i cili vepron brenda kompetencave ligjore të përcaktuara në ligjin nr. 54/2024 “Për komunikimet elektronike në Republikën e Shqipërisë”.
 
Gjithashtu, bazuar në shkronjën “c”, të pikës 2, të nenit 3, të ligjit nr. 54/2024 të sipërcituar, AKEP nuk ka kompetencë ligjore të shqyrtojë përmbajtjen e shërbimeve të ofruara nëpërmjet rrjeteve të komunikimeve elektronike dhe shërbimeve mbështetëse të tyre. Për rrjedhojë, AKEP nuk ka kompetencë të shqyrtojë përmbajtjet apo aktivitetin që kryhet në faqet e internetit/domainet.
 
AKEP bashkëpunon me institucionet ligjzbatuese të Republikës së Shqipërisë, si Prokuroria, AKSK, AMA, Drejtoria e Përgjithshme e Policisë së Shtetit etj., të cilat identifikojnë dhe përcjellin pranë AKEP kërkesat për bllokimin e aksesit në domaine që rezultojnë me përmbajtje të paligjshme apo të dëmshme. Në zbatim të shkronjës “ç”, të pikës 2, të nenit 30, të ligjit nr. 54/2024 “Për komunikimet elektronike në Republikën e Shqipërisë”, çdo operator/sipërmarrës që ofron shërbime apo rrjete të komunikimeve elektronike duhet të respektojë kufizimet e transmetimeve të përcaktuara me përmbajtje të paligjshme ose të dëmshme.
 
Në këtë kuadër, AKEP zbaton kërkesat e ardhura nga institucionet kompetente dhe organet ligjzbatuese për mbylljen apo bllokimin e domaineve/URL-ve dhe adresave IP, pavarësisht subjekteve apo shtetësive të cilave ato u përkasin.
 
Duke ju falenderuar per mirekuptimin,

